Nafarroako Parlamentuak, 2019ko azaroaren 28an egindako Osoko Bilkuran, honako erabaki hau onetsi zuen: “Erabakia. Horren bidez, Nafarroako Gobernua premiatzen da taxutu ditzan kulturarteko bizikidetasun plan bat eta arrazakeriaren eta xenofobiaren aurkako plan bat, eta batzorde bat sor dezan migrazio-politiketako jarduketak koordinatu, berrikusi eta hobetzeko”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“– Nafarroako Parlamentuak Nafarroako Gobernua premiatzen du kulturarteko bizikidetasunerako plan bat taxutu dezan albait lasterren, erkidego-ikuspuntu batetik, zeinaren arabera auzo eta herri bakoitzean bizilagun guztiekin eginen baita lanketa.

– Nafarroako Parlamentuak Nafarroako Gobernua premiatzen du arrazakeriaren eta xenofobiaren aurkako plan bat taxutu dezan, zeinean sartuko baita gisa horretako delituen biktimentzako informazio- eta salaketa-bulegoa.

– Nafarroako Parlamentuak Nafarroako Gobernua premiatzen du batzorde bat sor dezan, Nafarroako Gobernuaren beste departamentu eta arlo batzuek osatua (eskubide sozialak, hezkuntza, osasuna, NBI...), migrazio-politiken arlo guztietako jarduketak koordinatu, berrikusi eta hobetuko dituena.

– Nafarroako Parlamentuak Nafarroako Gobernua premiatzen du migrazio-politika planifikatua egin dezan, gainontzeko administrazio publikoekin eta gure erkidegoko gizarte eragileekin eta eragile zibilekin koordinatua, Nafarroako biztanleriaren sektore garrantzitsu horren gizarteratze erabatekoa errazte aldera”.

Iruñean, 2019ko abenduaren 2a

Lehendakaria: Unai Hualde Iglesias